Twisted (TV-serie)

Twisted (stilisert som twiƨted) er en amerikansk dramaserie for ungdom som gikk på ABC Family fra 2013 til 2014. Den ble skapt av Adam Milch og som har Avan Jogia, Madelaine Hasson og Kylie Bunbury i hovedrollene. Denise Richards, Sam Robards og Ashton Moio spiller også viktige roller.

Om serien 
Den het tidligere Socio, identisk med kallenavnet hovedkarakter Danny pådrar seg, men ble endret før premieren for å symbolisere mer av mordmysteriumsformatet som serien fremviser.

Produksjon 
Madelaine Hasson og Kylie Bunbury ble valgt som de to kvinnelige hovedrollene allerede i september 2012, mens den tidligere Nickelodeon-stjernen Avan Jogia (kjent fra Victorious) ble castet i den mannlige hovedrollen en måned senere. Også Denise Richards, Kimberly Quinn, Kathy Najimi og Grey Damon ble valgt for sine roller da. ABC Family bestemte seg for å produsere serien allerede i februar 2012. Piloten ble filmet i november 2012 med tanke på en premiere sommeren 2013.

Den 30. juli 2013 ble Twisted plukket opp for en hel sesong. I tillegg til de elleve episodene som allerede er laget, vil det bli produsert ti nye episoder. Serien fortsetter dermed etter planen januar 2014.

Seriens premiss 
Danny Desai (Avan Jogia) er en mystisk, men karismatisk 16 år gammel gutt som drepte tanten sin som 11-åring, og som skapte furore i sin lille hjemby etter sine handlinger. Han vender mot sin vilje tilbake til hjembyen fem år senere etter å ha sittet i ungdomsfengsel, og begynner på high school, hvor han ender opp med å bli mobbet av medelevene, som er livredde for ham. Han blir blant annet kalt for Socio. Likevel forsøker han å ta opp kontakten med sine to beste venner fra barndommen, Jo (Madelaine Hasson) og Lacey (Kylie Bunbury). Når en klassevenninne blir myrdet blir Danny naturligvis mistenkt. Men snart reises spørsmålet: Hvem er Danny Desai egentlig? Hvilke hemmeligheter sitter han på, og hvilke grunner hadde han for sine handlinger? Og er det et større bilde?

Rolleliste

Hovedroller 
 Danny Desai (Avan Jogia): En karismatisk, vittig, sjarmerende og sarkastisk 16 år gammel gutt. Han gjør sitt beste for å skjule at han egentlig er en sårbar, torturert sjel med en trøblete og mystisk fortid, hvor han blant annet myrdet tanten sin av en uviss grunn. Når han kommer tilbake til hjembyen, prøver han å ta opp kontakten med sine to beste venner fra barndommen, men blir hovedmistenkt når en klassevenninne dør. Danny er villig til å gjøre hva som helst for å renvaske seg selv og starte livet på nytt, men vil samtidig beskytte sine nærmeste.
 Jo Masterson (Madelaine Hasson): Barndomsvenn av Danny. Jo er en tøff jente med bein i nesa, men som likevel er sårbar, mye på grunn av fortiden. Hun og Lacey ble i barndommen sjokkerte vitner til at Danny drepte tanten sin mens hun satt barnevakt for dem. Hun er nå en sosialt utstøtt på skolen. Hun er den av de to jentene som er villigst til å gi Danny en ny sjanse, og som tar opp vennskapet med ham igjen. Hun støtter ham også etter at han får nye beskyldninger mot seg.
 Lacey Porter (Kylie Bunbury): Den andre barndomsvennen til Danny som prøvde å legge fortiden bak seg. Hun og Jo ble i barndommen sjokkerte vitner til at Danny drepte tanten sin mens hun satt barnevakt for dem. Lacey ble populær på skolen, noe som blant annet medførte at hun forlot Jo som venn. Hun er svært skeptisk til å ta opp kontakten igjen med Danny. Men det ingen vet er at hun også savner det tette vennskapet hun hadde med Danny og Jo, til tross for at hun på utsiden nå ser ut til å ha et perfekt liv.
 Rico (Ashton Moio): Jos beste og stort sett eneste venn helt siden Danny måtte sitte i ungdomsfengsel og Lacey ble populær. Rico er en spøkefugl, men frykter også å ende opp helt alene. Han og Danny utvikler et slags vennskap mens de sammen med Jo jobber for å bevise Dannys uskyld, men Rico er samtidig sjalu for at Danny tar opp så mye av tiden til Jo, som han har romantiske følelser for.
 Tess Masterson (Kimberly Quinn): Jos mor, som prøver å gi Danny en ny sjanse, samtidig som hun vil støtte ektemannen, noe som gjør at hun ender opp midt i uenigheten mellom Jo og Kyle.
 Karen Desai (Denise Richards): Dannys mor som en gang var byens sosiale midtpunkt. Hun prøver å bevise Dannys uskyld, samtidig som hun strever med å legge fortiden bak seg.
 Kyle Masterson (Sam Robards): Jos far og byens sheriff som av hele sitt hjerte tror at Danny er en morder, og som ikke liker at datteren tilbringer så mye tid med Danny. Han gjør sitt beste for å bevise at Danny er skyldig, samme hva det måtte koste, for å forsikre seg om at Jo fortsatt er trygg.

Biroller 
 Archie (Grey Damon): Laceys kjæreste som ikke liker at Danny er tilbake, og som gjør sitt beste for å få ham til å holde seg unna henne.
 Phoebe Daly (Brittany Curan): En av Laceys venner, som prøver å få det til å se ut som hun savner Regina mer enn hun gjør.
 Sarita (Jamila Velasquez): En av Laceys venner.
 Scott (Todd Julian): Saritas kjæreste.
 Tyler Lewis (Chris Zylka): En gutt som kommer til Green Grove High og som blir sjarmert av Jo.
 April Tanaka (Keiko Agena): En ekspert på sorg som ender opp som rådgiver for elevene på Green Grove High.
 Mrs. Fisk (Kathy Najimy): Læreren i psykologi.
 Principal Mark Tang (Rob Yang): Rektor på skolen som har et hemmelig forhold med Karen.
 Sandy Palmer (Daya Vaidya): En politikvinne som hjelper Kyle med drapsetterforskningen.
 Judy (Robin Givens): Laceys mor som prøver å ordne datterens vennskap med Jo.
 Gloria Crane (Jessica Tuck): Mordofferet Reginas mor, som havner i konflikt med Karen angående Dannys involvering i drapet.
 Mayor Rollins (Christopher Cousins): Borgermesteren i byen.

Episoder

Referanser

Eksterne lenker 
 
 

TV-serier fra 2010-årene, fra USA
Dramaserier fra USA
Ungdomsserier fra USA